Zagreb, 21. veljače 2019. g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Budalića, gradonačelnika Grada Imotskog, pokrenutom Odlukom Povjerenstva broj: 711-I-178-P-1-18/19-106-10 od 18. siječnja 2019.g,** na 39. sjednici, održanoj 21. veljače 2019.g., donosi sljedeću:

**ODLUKU**

1. **Dužnosnik Ivan Budalić, gradonačelnik Grada Imotskog, neispunjavanjem obveze da priloži odgovarajuće dokaze, potrebne za usklađivanje prijavljene imovine, koju je naveo u izvješću o imovinskom stanju podnesenom 11. rujna 2017.g., povodom stupanja na dužnost gradonačelnika Grada Imotskog te u izvješću o imovinskom stanju podnesenom 21. rujna 2017.g., povodom ispravka podataka u vezi s obnašanjem iste dužnosti, s utvrđenom imovinom u postupku provjere, odnosno s podacima o imovini dužnosnika pribavljenih od državnih institucija, u dijelu koji se odnosi na mirovinsko primanje dužnosnika i primanje s osnova potpore zbrinjavanja hrvatskih ratnih vojnih invalida, povrijedio je odredbu članka 27. ZSSI-a, u vezi s odredbama članaka 8. i 9. ZSSI-a, od dana stupanja na dužnost do 15. svibnja 2018.g.**
2. **Za povrede ZSSI-a, opisane pod točkom I. izreke ove odluke, dužnosniku Ivanu Budaliću izriče se sankcija obustave isplate dijela neto mjesečne plaće u ukupnom iznosu od 2.000,00 kn, koja će se izvršiti u četiri uzastopna mjesečna obroka, svaki u pojedinačnom iznosu od 500,00 kn.**

Obrazloženje

Povjerenstvo je na 35. sjednici održanoj 18. siječnja 2019. g. pokrenulo postupak za odlučivanje o sukobu interesa protiv dužnosnika Ivana Budalića, gradonačelnika Grada Imotskog, zbog moguće povrede odredbi članka 8. i 9. ZSSI-a, koja proizlazi iz propusta dužnosnika da Povjerenstvu dostavi odgovarajuće dokaze, potrebne za usklađivanje prijavljene imovine iz izvješća o imovinskom stanju dužnosnika podnesenog 11. rujna 2017. g., povodom stupanja na dužnost te iz izvješća o imovinskom stanju podnesenom 21. rujna 2017.g., povodom ispravka podataka u vezi s obnašanjem iste dužnosti, s utvrđenom imovinom u postupku provjere, u dijelu koji se odnosi na mirovinsko primanje dužnosnika te na primanje dužnosnika s osnove potpore zbrinjavanju hrvatskih ratnih vojnih invalida.

Navedenu odluku dužnosnik je zaprimio 31. siječnja 2019. g. putem korisničkog e-maila dužnosnika te je na istu podnio pisano očitovanje u zakonom propisanom roku.

U očitovanju dužnosnik navodi da nije sporno da ostvaruje primitke, navedene u odluci Povjerenstva o pokretanju postupka protiv imenovanog dužnosnika. Navodi da su podatci o mirovini i činjenici da je ratni vojni invalid, navedeni na web-stranici HDZ-a i Grada Imotskog, da iste nije imao namjeru prikriti, da se radi o očevidnoj omašci koju je ispravio podnošenjem izvješća o imovinskom stanju 15. svibnja 2018. g.

Uvidom u Registar dužnosnika, koji ustrojava i vodi Povjerenstvo, utvrđeno je da Ivan Budalić od 8. lipnja 2017.g. obnaša dužnost gradonačelnika Grada Imotskog.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu tog Zakona. Stoga je Ivan Budalić povodom obnašanja dužnosti gradonačelnika Grada Imotskog obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće o svojoj imovini.

Stavkom 5. istog članka ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. podstavkom 7. i 8. ZSSI-a propisano je da podatci o stečenoj imovini obuhvaćaju, uz ostalo, podatke o *dohotku od nesamostalnog rada,* što sukladno poreznim propisima obuhvaća i dohotke od mirovina te *primicima koji se ne smatraju dohotkom*, što sukladno poreznim propisima obuhvaća i potpore zbrinjavanju HRVI.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Člankom 27. ZSSI-a propisano je da će Povjerenstvo, ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, pokrenuti postupak protiv dužnosnika zbog kršenja odredbi iz članka 8. i 9. ovog Zakona te o tome obavijestiti nadležna državna tijela.

Povjerenstvo je zaprimilo izvješća o imovinskom stanju dužnosnika Ivana Budalića, podnesena 11. rujna 2017.g. povodom stupanja na dužnost gradonačelnika Grada Imotskog i 21. rujna 2017.g. povodom ispravka podataka u vezi s obnašanjem iste dužnosti te je za ista provelo redovitu provjeru podataka.

Uvidom u gore navedena izvješća o imovinskom stanju dužnosnika Povjerenstvo je utvrdilo da je u dijelu podataka izvješća „Podatci o ostalim prihodima“ dužnosnik Ivan Budalić naveo da ostali prihodi ne postoje.

Neposrednim uvidom u Informacijski sustav Porezne uprave, na temelju ovlaštenja, utvrđeno je također da je dužnosnik od isplatitelja, Hrvatskog zavoda za mirovinsko osiguranje, od dana stupanja na dužnost, za mjesece lipanj, srpanj i kolovoz 2017.g. ostvario mjesečni primitak u iznosu od 7.837,49 kn koji je označen šifrom 0301 (mirovina koja ne podliježe obvezi dodatnog doprinosa za zdravstveno osiguranje iz mirovine), da je za mjesec rujan 2017.g. ostvario primitak u iznosu od 164,36 kn označen šifrom 0302 (mirovina/razlika mirovine koja ne podliježe obvezi dodatnog doprinosa za zdravstveno osiguranje iz mirovine koja se isplaćuje za više proteklih mjeseci poreznog razdoblja) i mjesečni primitak u iznosu od 8.001,85 kn, označen šifrom 0301, da je za mjesec listopad, studeni i prosinac 2017.g. te za mjesece siječanj, veljaču i ožujak 2018.g. ostvario mjesečni primitak u iznosu od 8.890,96 kn, označen šifrom 0301, da je za mjesec travanj 2018.g. ostvario mjesečni primitak u iznosu od 82, 89 kn i mjesečni primitak u iznosu od 82,89 kn (koji su označeni šifrom 0302) te mjesečni primitak u iznosu od 8.973,85 kn koji je označen šifrom 0301, da je za mjesece svibanj, lipanj, srpanj i kolovoz 2018.g. ostvario mjesečni primitak u iznosu od 7.837,49 kn, koji je označen šifrom 0301, da je za mjesec rujan 2018.g. ostvario mjesečni primitak u iznosu od 164,36 kn, označen šifrom 0302 i mjesečni primitak u iznosu od 8.001,85 kn, označen šifrom 0301 te da je za mjesece listopad, studeni i prosinac 2018. g. ostvario mjesečne primitke u iznosu od 8.890,96 kn, koji su označeni šifrom 0301.

Povjerenstvo je neposrednim uvidom u Informacijski sustav Porezne uprave Ministarstva financija također utvrdilo da dužnosnik Ivan Budalić od isplatitelja, Ministarstva hrvatskih branitelja, od dana stupanja na dužnost ostvaruje redoviti mjesečni primitak u iznosu od 153,00 kn, označen šifrom 9 kao neoporezivi primitak. Prema šifrarniku Porezne uprave brojem 9 označavaju se potpore HRVI.

Usporedbom podataka iz podnesenih izvješća o imovinskom stanju i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka. Naime, utvrđen je nesklad u dijelu podataka izvješćâ „Podatci o ostalim prihodima“ i utvrđene imovine u postupku provjere, odnosno s pribavljenim podacima o imovini dužnosnika, budući da je dužnosnik u gore navedenim izvješćima naveo da ostali prihodi ne postoje, a neposrednim uvidom u Informacijski sustav Porezne uprave utvrđeno je da dužnosnik od dana stupanja na dužnost ostvaruje mjesečni primitak, mirovinu i potporu HRVI.

Povjerenstvo je stoga Ivana Budalića, gradonačelnika Grada Imotskog, zaključkom broj: 711-I-587-IK-146/18-01-10 od 25. travnja 2018.g. pozvalo da se očituje o utvrđenom nerazmjeru i neskladu te da očitovanju priloži odgovarajuću dokumentaciju. Dužnosnik je navedeni zaključak zaprimio 7. svibnja 2018.g. U očitovanju dužnosnik je u bitnom naveo da je korisnik mirovine i prava s osnove zbrinjavanja hrvatskih ratnih vojnih invalida, da navedene primitke nije naveo u gore navedenim izvješćima o imovinskom stanju dužnosnika te da je iste naveo u izvješću o imovinskom stanju, podnesenom Povjerenstvu 15. svibnja 2018.g.

Dužnosnik je osobno pristupio sjednici te je izjavio da ostaje kod očitovanja i predložio da se postupak protiv njega ne pokrene jer se radi o omašci i o podacima koji su evidentni i koje nije imao namjeru skrivati.

Iz gore navedenih prikupljenih podataka i očitovanja dužnosnika proizlazi da dužnosnik nije priložio odgovarajuće dokaze, potrebne za usklađivanje prijavljene imovine u izvješću o imovinskom stanju podnesenom 11. rujna 2017. g. povodom stupanja na dužnost gradonačelnika Grada Imotskog te u izvješću o imovinskom stanju podnesenom 21. rujna 2017. g. povodom ispravka podataka u vezi s obnašanjem iste dužnosti, s imovinom, utvrđenom na temelju podataka pribavljenih od Porezne uprave ministarstva financija, u dijelu koji se odnosi na iznos osobnog mirovinskog primanja dužnosnika u razdoblju od stupanja na dužnost te na iznos potpore HRVI u razdoblju od stupanja na dužnost, čime je povrijedio je odredbu članka 27. ZSSI-a u vezi s odredbama članaka 8. i 9. ZSSI-a.

Člankom 42. stavkom 3. ZSSI-a propisano je da će za povredu odredbe članka 27. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a. Člankom 42. stavkom 1. točkom 2. ZSSI-a propisana je sankcija obustava isplate dijela neto mjesečne plaće, a stavkom 1. točkom 3. istog članka propisana je sankcija javnog objavljivanja odluke Povjerenstva.

Kao okolnost koja opravdava izricanje relativno teže sankcije unutar propisanog raspona, Povjerenstvo je ocijenilo činjenicu da dužnosnik u gore navedena izvješća o imovinskom stanju nije unio navedene redovite mjesečne primitke, koje dužnosnik ostvaruje tijekom cijelog razdoblja od stupanja na dužnost gradonačelnika Grada Imotskog. Takvim djelovanjem, odnosno propustom dužnosnika da ispuni svoju zakonsku obvezu, u navedenom vremenskom razdoblju nije ispunjena svrha objave potpunih i istinitih podataka iz izvješća o imovinskom stanju.

Kao okolnost koja opravdava izricanje relativno blaže sankcije unutar propisanog raspona, Povjerenstvo je ocijenilo činjenicu da je dužnosnik tijekom postupka, 15. svibnja 2018. g., podnio izvješće o imovinskom stanju povodom ispravka podataka, u koje je unio navedene podatke.

Slijedom navedenoga, odlučeno je kao što je to navedeno u izreci ove odluke.

PREDSJEDNICA POVJERENSTVA Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Budalić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana